
			ཚིག་བཅད་འདིའི་དོན་ཇི་ལྟར་འགྲེལ་ཞེ་ན། བདེ་བ་ཅན་གྱི་ཞིང་ཁམས་གསལ་བཏབ་ནས་སངས་རྒྱས་འོད་དཔག་མེད་ཀྱི་ཞལ་མཐོང་བའི་སླད་དུ་སྨོན་པར་བྱས་ན་ཞིང་དེ་རུ་སྐྱེ་བ་ཡིན་ནོ། །ཇི་ལྟར་གསལ་འདེབས་པ་དང་དད་པ་སྐྱེད་པར་བྱེད་ཅེ་ན། རིགས་ཀྱི་བུའམ་རིགས་ཀྱི་བུ་མོ་གང་ཞིག་གིས་གསལ་བཏབ་པའི་སྒོ་ལྔས་སྒྲུབ་པར་བྱས་ན་བདེ་བ་ཅན་གྱི་ཞིང་དེར་སྐྱེས་ནས་སངས་རྒྱས་འོད་དཔག་མེད་ཀྱི་ཞལ་མཐོང་བ་ཡིན་ནོ། །

			གསལ་འདེབས་པའི་སྒོ་ལྔ་གང་ཞེ་ན། ཕྱག་འཚལ་བའི་སྒོ། བསྟོད་པའི་སྒོ། སྨོན་ལམ་གདབ་པའི་སྒོ། བརྟག་པའི་སྒོ། བསྔོ་བའི་སྒོའོ། །ཕྱག་འཚལ་བའི་སྒོ་གང་ཞེ་ན། ལུས་ཀྱིས་སངས་རྒྱས་འོད་དཔག་མེད་ལ་ཕྱག་འཚལ་བའོ། །དེས་ཞིང་དེ་རུ་སྐྱེ་བར་འགྱུར་བའི་ཕྱིར་རོ། །

			བསྟོད་པའི་སྒོ་གང་ཞེ་ན། ངག་གིས་སངས་རྒྱས་འོད་དཔག་མེད་ལ་བསྟོད་པ་དང་དེའི་མཚན་བརྗོད་པའོ། །སངས་རྒྱས་དེའི་འོད་གསལ་བའི་ཡེ་ཤེས་ཀྱི་མཚན་ཉིད་ནི་དེའི་མཚན་གྱི་དོན་ཡིན་ལ། དེ་ལྟར་སྒྲུབ་པར་འདོད་པས་དེ་ཡོངས་སུ་འགྲུབ་པའི་ཕྱིར་རོ། །

			སྨོན་ལམ་གདབ་པའི་སྒོ་གང་ཞེ་ན། དུས་རྟག་ཏུ་སེམས་རྩེ་གཅིག་པས་བདེ་བ་ཅན་གྱི་ཞིང་དུ་སྐྱེ་བར་སྨོན་ལམ་གདབ་པའོ། །དེ་ལྟར་སྒྲུབ་པར་འདོད་པས་ཞི་གནས་ཡོངས་སུ་འགྲུབ་པའི་ཕྱིར་རོ། །བརྟག་པའི་སྒོ་གང་ཞེ་ན། དྲན་པ་དང་ཤེས་རབ་ཀྱི་སྒོ་ནས་བརྟག་པའོ། །དེ་ལྟར་སྒྲུབ་པར་འདོད་པས་ལྷག་མཐོང་ཡོངས་སུ་འགྲུབ་པའི་ཕྱིར་རོ། །

			འདིར་བརྟག་པ་ལ་གསུམ་སྟེ། གསུམ་གང་ཞེ་ན། བདེ་བ་ཅན་གྱི་ཞིང་གི་ཡོན་ཏན་གྱི་བཀོད་པ་ལ་བརྟག་པ་དང་། སངས་རྒྱས་འོད་དཔག་མེད་ཀྱི་ཡོན་ཏན་གྱི་བཀོད་པ་ལ་བརྟག་པ་དང་། བྱང་ཆུབ་སེམས་དཔའ་རྣམས་ཀྱི་ཡོན་ཏན་གྱི་བཀོད་པ་ལ་བརྟག་པའོ། །བསྔོ་བའི་སྒོ་གང་ཞེ་ན། དུས་རྟག་ཏུ་སྡུག་བསྔལ་གྱིས་གདུང་བའི་སེམས་ཅན་ཐམས་ཅད་མི་འདོར་བའི་བསྔོ་སྨོན་གཙོ་བོར་བཟུང་བའོ། །དེས་སྙིང་རྗེ་ཆེན་པོ་ཡོངས་སུ་འགྲུབ་པའི་ཕྱིར་རོ། །བདེ་བ་ཅན་གྱི་ཞིང་གི་ཡོན་ཏན་གྱི་བཀོད་པ་ལ་ཇི་ལྟར་བརྟག་པར་བྱ་ཞེ་ན། བདེ་བ་ཅན་གྱི་ཞིང་གི་ཡོན་ཏན་གྱི་བཀོད་པ་ནི་བསམ་གྱིས་མི་ཁྱབ་པའི་སྟོབས་ལས་གྲུབ་པའི་ཕྱིར། ཇི་ལྟར་ཡིད་བཞིན་གྱི་ནོར་བུ་རིན་པོ་ཆེའི་རང་བཞིན་དང་འདྲ་ཞིང་མཉམ་པའི་ཕྱིར་རོ། །

			དེ་ལ་བདེ་བ་ཅན་གྱི་ཞིང་གི་ཡོན་ཏན་གྱི་བཀོད་པ་ནི་དོན་བཅུ་བདུན་གྱིས་ཤེས་པར་བྱ་སྟེ། དོན་བཅུ་བདུན་གང་ཞེ་ན། རྣམ་པར་དག་པའི་ཡོན་ཏན་ཡོངས་སུ་གྲུབ་པ་དང་། ཚད་ཀྱི་ཡོན་ཏན་ཡོངས་སུ་གྲུབ་པ་དང་། རང་བཞིན་གྱི་ཡོན་ཏན་ཡོངས་སུ་གྲུབ་པ་དང་། རྣམ་པའི་ཡོན་ཏན་ཡོངས་སུ་གྲུབ་པ་དང་། དོན་སྣ་ཚོགས་པའི་ཡོན་ཏན་ཡོངས་སུ་གྲུབ་པ་དང་། གཟུགས་ཕུན་སུམ་ཚོགས་པའི་ཡོན་ཏན་ཡོངས་སུ་གྲུབ་པ་དང་། རེག་པའི་ཡོན་ཏན་ཡོངས་སུ་གྲུབ་པ་དང་། བཀོད་པའི་ཡོན་ཏན་ཡོངས་སུ་གྲུབ་པ་དང་། ཆར་གྱི་ཡོན་ཏན་ཡོངས་སུ་གྲུབ་པ་དང་། འོད་གསལ་བའི་ཡོན་ཏན་ཡོངས་སུ་གྲུབ་པ་དང་། སྒྲའི་ཡོན་ཏན་ཡོངས་སུ་གྲུབ་པ་དང་། གཙོ་བོའི་ཡོན་ཏན་ཡོངས་སུ་གྲུབ་པ་དང་། འཁོར་གྱི་ཡོན་ཏན་ཡོངས་སུ་གྲུབ་པ་དང་། ལོངས་སྤྱོད་ཀྱི་ཡོན་ཏན་ཡོངས་སུ་གྲུབ་པ་དང་། ཉོན་མོངས་པ་མེད་པའི་ཡོན་ཏན་ཡོངས་སུ་གྲུབ་པ་དང་། དོན་ཆེན་པོའི་སྒོའི་ཡོན་ཏན་ཡོངས་སུ་གྲུབ་པ་དང་། འདོད་པའི་དོན་ཐམས་ཅད་ཀྱི་ཡོན་ཏན་ཡོངས་སུ་གྲུབ་པའོ། །

			དེ་ལ་རྣམ་པར་དག་པའི་ཡོན་ཏན་ཡོངས་སུ་གྲུབ་པ་ནི། འདིར། བདེ་ཆེན་ཞིང་གི་བཀོད་པ་གསལ། །ཁམས་གསུམ་ལམ་ལས་འདས་པའོ། །ཞེས་སྨོས་པའི་ཕྱིར། ཚད་ཀྱི་ཡོན་ཏན་ཡོངས་སུ་གྲུབ་པ་ནི། འདིར། རྒྱ་ཁྱོན་ནམ་མཁའ་ཇི་བཞིན་ཏེ། །རྒྱ་ཆེར་མུ་མཐའ་མེད་པའོ། །ཞེས་སྨོས་པའི་ཕྱིར། 

			རང་བཞིན་གྱི་ཡོན་ཏན་ཡོངས་སུ་གྲུབ་པ་ནི། འདིར། བྱམས་དང་སྙིང་རྗེ་ཡང་དག་ལམ། །འཇིག་རྟེན་ལས་འདས་དགེ་རྩ་བསྐྱེད། །ཅེས་སྨོས་པའི་ཕྱིར། རྣམ་པའི་ཡོན་ཏན་ཡོངས་སུ་གྲུབ་པ་ནི། འདིར། གཙང་དང་འོད་གསལ་ཡོངས་སུ་རྫོགས། །མེ་ལོང་ཉི་ཟླ་ལྟ་བུའོ། །ཞེས་སྨོས་པའི་ཕྱིར། དོན་སྣ་ཚོགས་པའི་ཡོན་ཏན་ཡོངས་སུ་གྲུབ་པ་ནི། འདིར། རིན་ཆེན་རང་བཞིན་སྣ་ཚོགས་པའི། །རྒྱན་གྱི་བཀོད་པ་ལྡན་པའོ། །ཞེས་སྨོས་པའི་ཕྱིར།

			གཟུགས་ཕུན་སུམ་ཚོགས་པའི་ཡོན་ཏན་ཡོངས་སུ་གྲུབ་པ་ནི། འདིར། དྲི་མེད་འོད་ཟེར་རབ་འབར་བ། །གསལ་དག་འཇིག་རྟེན་ཁྱབ་པའོ། །ཞེས་སྨོས་པའི་ཕྱིར། རེག་པའི་ཡོན་ཏན་ཡོངས་སུ་གྲུབ་པ་ནི། འདིར། རིན་ཆེན་རང་བཞིན་ཡོན་ཏན་རྩྭ། །འཇམ་མཉེན་གཡས་གཡོན་རབ་ཏུ་འཁྱིལ། །རེག་ན་བདེ་ཆེན་སྐྱེད་བྱེད་པ། །ཀ་ལན་ད་ཀ་ལས་འཕགས་སོ། །ཞེས་སྨོས་པའི་ཕྱིར། 

			བཀོད་པའི་ཡོན་ཏན་ཡོངས་སུ་གྲུབ་པ་ལ་དོན་གསུམ་གྱིས་ཤེས་པར་བྱ་སྟེ། གསུམ་གང་ཞེ་ན། ཆུའི་བཀོད་པ་དང་། ས་གཞིའི་བཀོད་པ་དང་། ནམ་མཁའིབཀོད་པའོ། །ཆུའི་བཀོད་པ་ནི། འདིར། རིན་ཆེན་མེ་ཏོག་འབུམ་ཕྲག་གིས། །ཆུ་ཀླུང་རྫིང་བུ་ཆུ་མིག་ཁེབས། །མེ་ཏོག་ལོ་མ་རླུང་གིས་བསྐྱོད། །འོད་འཁྲིགས་ཕན་ཚུན་བསྒྱུར་བའོ། །ཞེས་སྨོས་པའི་ཕྱིར། སའི་བཀོད་པ་ནི། འདིར། ཕོ་བྲང་ཁང་བུ་ཁང་བརྩེགས་རྣམས། །ཕྱོགས་བཅུར་བལྟས་ཀྱང་ཐོགས་པ་མེད། །སྣ་ཚོགས་ཤིང་དང་འོད་ཟེར་གཟུགས། །རིན་ཆེན་ལན་ཀན་གྱིས་འཁྱུད་དོ། །ཞེས་སྨོས་པའི་ཕྱིར། 

			ནམ་མཁའི་བཀོད་པ་ནི། འདིར། དཔག་མེད་རིན་ཆེན་དྲ་བ་ཡིས། །ནམ་མཁའི་ཁྱོན་ཀུན་ཁྱབ་བརྡལ་བ། །སྣ་ཚོགས་སྤྲུལ་བའི་རོལ་མོ་ཡིས། །དམ་ཆོས་སྒྲ་དབྱངས་སྒྲོག་པའོ། །ཞེས་སྨོས་པའི་ཕྱིར། །ཆར་གྱི་ཡོན་ཏན་ཡོངས་སུ་གྲུབ་པ་ནི། འདིར། མེ་ཏོག་གོས་ཀྱིས་རབ་བརྒྱན་པའི། །དཔག་མེད་སྤོས་ཆར་འཇོ་བའོ། །ཞེས་སྨོས་པའི་ཕྱིར། འོད་ཟེར་གྱི་ཡོན་ཏན་ཡོངས་སུ་གྲུབ་པ་ནི། འདིར། གསལ་དག་སངས་རྒྱས་ཡེ་ཤེས་ཉིས། །འཇིག་རྟེན་རྨོངས་མུན་སེལ་བའོ། །ཞེས་སྨོས་པའི་ཕྱིར། 

			སྒྲ་ཕུན་སུམ་ཚོགས་པའི་ཡོན་ཏན་ཡོངས་སུ་གྲུབ་པ་ནི། འདིར། ཟབ་ཅིང་རྟོགས་དཀའ་ཚངས་པའི་དབྱངས། །ངོ་མཚར་ཕྱོགས་བཅུ་ཀུན་ནས་ཐོས། །ཞེས་སྨོས་པའི་ཕྱིར། གཙོ་བོའི་ཡོན་ཏན་ཡོངས་སུ་གྲུབ་པ་ནི། འདིར། ཆོས་ཀྱི་རྒྱལ་པོ་རྫོགས་སངས་རྒྱས། །འོད་དཔག་མེད་ཀྱིས་ལེགས་པར་བཟུང་། །ཞེས་སྨོས་པའི་ཕྱིར། འཁོར་གྱི་ཡོན་ཏན་ཡོངས་སུ་གྲུབ་པ་ནི། འདིར། དེ་བཞིན་གཤེགས་པའི་འཁོར་དག་པ། །སངས་རྒྱས་པད་མ་རྫུས་ལས་སྐྱེས། །ཞེས་སྨོས་པའི་ཕྱིར། 

			ལོངས་སྤྱོད་ཀྱི་ཡོན་ཏན་ཡོངས་སུ་གྲུབ་པ་ནི། འདིར། ཆོས་ཀྱི་རོལ་ལ་རབ་ཏུ་དགའ། །བསམ་གཏན་ཏིང་འཛིན་ཟས་སུ་རོལ། །ཞེས་སྨོས་པའི་ཕྱིར། གདུང་བ་མེད་པའི་ཡོན་ཏན་ཡོངས་སུ་གྲུབ་པ་ནི། འདིར། ལུས་སེམས་གདུང་བ་གཏན་དུ་བྲལ། །བདེ་བ་རྟག་ཏུ་རྒྱུན་ཆད་མེད། །ཅེས་སྨོས་པའི་ཕྱིར། །

			དོན་ཆེན་པོའི་སྒོའི་ཡོན་ཏན་ཡོངས་སུ་གྲུབ་པ་ནི། འདིར། ཐེག་ཆེན་དགེ་བའི་ཁམས་ཉིད་ལ། །ཁྱད་པར་ཅན་མིང་མཉམ་དུ་བྲལ། །བུད་མེད་དབང་པོ་མི་ཚང་དང་། །ཉན་རང་རིགས་ཅན་འདིར་མི་སྐྱེ། །ཞེས་སྨོས་པའི་ཕྱིར། 

			བདེ་བ་ཅན་གྱི་ཞིང་འདིར། འབྲས་བུ་ཁྱད་པར་ཅན་གཉིས་དང་བྲལ་བ་ཤེས་པར་བྱ་སྟེ། ངོ་བོ་ཁྱད་པར་ཅན་དང་། མིང་ཁྱད་པར་ཅན་ནོ། །ངོ་བོ་ཁྱད་པར་ཅན་ལ་གསུམ་སྟེ། ཉན་རང་དང་། བུད་མེད་དང་། དབང་པོ་མི་ཚང་བའོ། །དེ་ལ་སྐྱོན་གསུམ་མེད་པའི་ངོ་བོ་ཁྱད་པར་ཅན་དང་བྲལ་བ་ཞེས་བྱའོ། །མིང་ཁྱད་པར་ཅན་ལ་ཡང་གསུམ་སྟེ། ངོ་བོ་ཁྱད་པར་ཅན་དེ་གསུམ་མེད་པས་ཉན་རང་དང་། བུད་མེད་དང་། དབང་པོ་མི་ཚང་བའི་རིགས་ཅན་གྱི་སྒྲ་ཙམ་ཡང་ཐོས་པར་མི་འགྱུར་རོ། །དེ་ལ་མིང་ཁྱད་པར་ཅན་དང་བྲལ་བ་ཞེས་བྱའོ། །མཉམ་ཞེས་པ་ནི། མཚན་ཉིད་གཅིག་ཏུ་མཉམ་པའི་ཕྱིར་རོ། །

			རེ་འདོད་ཀྱི་ཡོན་ཏན་ཡོངས་སུ་གྲུབ་པ་ནི། འདིར། སེམས་ཅན་རེ་བ་གང་ཡོད་པ། །དེ་དག་ཐམས་ཅད་ཡིད་བཞིན་འགྲུབ། །ཅེས་སྨོས་པའི་ཕྱིར། དེ་ལྟར་སངས་རྒྱས་འོད་དཔག་མེད་ཀྱི་ཞིང་གི་བཀོད་པའི་ཡོན་ཏན་བཅུ་བདུན་གྱི་སྒོ་ནས་བསྡུས་པར་བཤད་པས་དེ་བཞིན་གཤེགས་པའི་རང་དོན་གྱི་ཡོན་ཏན་ཕུན་སུམ་ཚོགས་པའི་སྟོབས་ཡོངས་སུ་གྲུབ་པས་གཞན་དོན་གྱི་ཡོན་ཏན་གྲུབ་པ་བསྟན་པའི་ཕྱིར་རོ། །སངས་རྒྱས་འོད་དཔག་མེད་ཀྱི་ཞིང་གི་བཀོད་པ་དེ་ནི་དོན་དམ་པའི་བདེན་པ་རྟོགས་པའི་ཡེ་ཤེས་ཀྱིས་སྤྱོད་ཡུལ་དུ་གྱུར་པ་ཡིན་ལ། དེ་ལྟར་ཚིགས་སུ་བཅད་པའི་རིགས་གཅིག་དང་བཅུ་དྲུག་གི་སྒོ་ནས་རིམ་གྱིས་བསྟན་པར་ཤེས་པར་བྱའོ། །

			སངས་རྒྱས་འོད་དཔག་མེད་ཀྱི་ཞིང་གི་ཡོན་ཏན་གྱི་བཀོད་པ་ཡོངས་སུ་གྲུབ་པ་གང་ཞེ་ན། སངས་རྒྱས་འོད་དཔག་མེད་ཀྱི་ཞིང་གི་ཡོན་ཏན་གྱི་བཀོད་པ་ཡོངས་སུ་གྲུབ་པ་ནི་དོན་བརྒྱད་ཀྱིས་ཤེས་པར་བྱ་སྟེ། དོན་བརྒྱད་གང་ཞེ་ན། ཁྲིའི་བཀོད་པ་དང་། སྐུའི་བཀོད་པ་དང་། གསུང་གི་བཀོད་པ་དང་། ཐུགས་ཀྱི་བཀོད་པ་དང་། འགྲོ་བའི་བཀོད་པ་དང་། གནས་བརྟན་གྱི་བཀོད་པ་དང་། གཙོ་བོའི་བཀོད་པ་དང་། མི་བསླུ་ཞིང་ཡང་དག་པར་བཟུང་བའི་བཀོད་པའོ། །

			ཁྲིའི་བཀོད་པ་གང་ཞེ་ན། འདིར། དཔག་མེད་རིན་ཆེན་རྒྱལ་པོ་ཡིས། །རྨད་བྱུང་རྣམ་དག་པད་མའི་སྟེགས། །ཞེས་སྨོས་པའི་ཕྱིར། སྐུའི་བཀོད་པ་གང་ཞེ་ན། འདིར། མཚན་དཔེ་འོད་ཟེར་གཞི་འདོམ་གང་། །གཟུགས་བྱད་འགྲོ་བ་ཀུན་ལས་འཕགས། །ཞེས་སྨོས་པའི་ཕྱིར། 

			གསུང་གི་བཀོད་པ་གང་ཞེ་ན། འདིར། སངས་རྒྱས་རྨད་བྱུང་ཆོས་ཀྱི་སྒྲ། །ཚངས་དབྱངས་ཕྱོགས་བཅུ་ཀུན་ནས་ཐོས། །ཞེས་སྨོས་པའི་ཕྱིར། ཐུགས་ཀྱི་བཀོད་པ་གང་ཞེ་ན། འདིར། ཇི་ལྟར་ས་ཆུ་མེ་རླུང་དང་། །ནམ་མཁའ་རྣམ་རྟོག་མེད་བཞིན་དུ། །ཞེས་སྨོས་པའི་ཕྱིར། འདིར། རྣམ་རྟོག་མེད་པ་ཞེས་པ་ནི། རྣམ་པར་རྟོག་པའི་སེམས་མེད་པའི་དོན་ནོ། །འགྲོ་བའི་བཀོད་པ་གང་ཞེ་ན། འདིར། ལྷ་དང་མི་དང་མི་གཡོའི་ཚོགས། །རྣམ་དག་ཡེ་ཤེས་མཚོ་ལས་སྐྱེས། །ཞེས་སྨོས་པའི་ཕྱིར། 

			གནས་བརྟན་གྱི་བཀོད་པ་གང་ཞེ་ན། འདིར། ཇི་ལྟར་རི་ཡི་རྒྱལ་པོ་བཞིན། །ཀུན་ལས་ཁྱད་འཕགས་འགྲན་དུ་མེད། །ཅེས་སྨོས་པའི་ཕྱིར། གཙོ་བོའི་བཀོད་པ་གང་ཞེ་ན། འདིར། ལྷ་དང་མི་ཡི་སྐྱེ་དགུའི་ཚོགས། །གུས་པས་བལྟ་དང་བསྐོར་བའོ། །ཞེས་སྨོས་པའི་ཕྱིར། མི་བསླུ་ཞིང་ཡང་དག་པར་བཟུང་བའི་བཀོད་པ་གང་ཞེ་ན། འདིར། སངས་རྒྱས་སྨོན་ལམ་མཐུ་བཙན་པོས། །འབྲེལ་ཚད་དོན་དང་ལྡན་པར་བྱེད། །མྱུར་དུ་རེ་བ་ཀུན་བསྐང་བས། །ཡོན་ཏན་རིན་ཆེན་རྒྱ་མཚོ་འཁྱིལ། །ཞེས་སྨོས་པའི་ཕྱིར།

			དེ་ལ་སངས་རྒྱས་འོད་དཔག་མེད་ཀྱི་ཞལ་མཇལ་བས་མ་དག་པའི་ས་ལ་གནས་པའི་བྱང་ཆུབ་སེམས་དཔའ་རྣམས་ཀྱིས་མཉམ་པ་ཉིད་ཀྱི་ཆོས་སྐུ་ཐོབ་ནས་དག་པའི་ས་ལ་གནས་པའི་བྱང་ཆུབ་སེམས་དཔའ་རྣམས་དང་གཉིས་སུ་མེད་པར་འགྱུར་རོ། །

			དག་པའི་ས་ལ་གནས་པའི་བྱང་ཆུབ་སེམས་དཔའ་རྣམས་གོང་ས་ལ་གནས་པའི་བྱང་ཆུབ་སེམས་དཔའ་རྣམས་དང་མཉམ་དུ་ཞི་བ་མཉམ་པ་ཉིད་ཀྱི་གོ་འཕང་ཐོབ་པའོ། །དེ་ལྟར་ཚིགས་སུ་བཅད་པའི་རིགས་བརྒྱད་ཀྱི་སྒོ་ནས་བསྡུས་པར་བཤད་པས་དེ་བཞིན་གཤེགས་པའི་རང་དོན་དང་གཞན་དོན་གྱི་ཡོན་ཏན་གྱི་བཀོད་པ་རྣམས་རིམ་བཞིན་དུ་བསྟན་པར་ཤེས་པར་བྱའོ། །

			བྱང་ཆུབ་སེམས་དཔའི་ཡོན་ཏན་གྱི་བཀོད་པ་ཡོངས་སུ་གྲུབ་པར་བརྟག་པ་གང་ཞེ་ན། བྱང་ཆུབ་སེམས་དཔའི་ཡོན་ཏན་གྱི་བཀོད་པ་ཡོངས་སུ་གྲུབ་པར་བརྟག་པ་ནི། བྱང་ཆུབ་སེམས་དཔའ་དེ་ལ་ཡང་དག་པ་སྒྲུབ་པ་བཞིའི་སྒོ་ནས་ཡོན་ཏན་ཡོངས་སུ་གྲུབ་པར་ཤེས་པར་བྱ་སྟེ། 

			བཞི་གང་ཞེ་ན། སངས་རྒྱས་ཀྱི་ཞིང་དེ་ནས་སྐུ་མི་གཡོ་བཞིན་དུ་ཕྱོགས་བཅུར་སྤྲུལ་པ་སྣ་ཚོགས་བཀྱེས་ནས་ཡང་དག་པ་སྒྲུབ་པ་དང་རྟག་ཏུ་འགྲོ་དོན་མཛད་པ་ཡིན་ཏེ། འདིར། བདེ་ལྡན་དག་པའི་ཞིང་ཁམས་སུ། །རྟག་ཏུ་དྲི་མེད་ཆོས་འཁོར་བསྐོར། །རི་བོ་བཞིན་དུ་བརྟན་པར་གནས། །ཉི་བཞིན་སངས་རྒྱས་བྱང་སེམས་སྤྲུལ། །ཞེས་སྨོས་པའི་ཕྱིར་བྱང་ཆུབ་སེམས་དཔའ་དེ་དག་གིས་འདམ་གྱི་པདྨ་ལྟ་བུའི་འགྲོ་བ་རྣམས་སྨིན་པར་བྱེད་པའི་ཕྱིར་ཏེ་སྒྲུབ་པ་དང་པོའོ། །

			སྤྲུལ་བའི་སྐུས་དུས་སྔ་ཕྱི་མ་ཡིན་པར་དུས་ཐམས་ཅད་དུ། རྣམ་རྟོག་གཅིག་དང་སྐད་ཅིག་གཅིག་ཙམ་གྱིས་འོད་ཟེར་ཆེན་པོ་ཡོངས་སུ་འཕྲོས་ཏེ་ཕྱོགས་བཅུ་རབ་འབྱམས་ཀུན་ཏུ་ཁྱབ་པར་བྱས་ནས་གདུལ་བར་བྱ་བའི་སེམས་ཅན་རྣམས་བཏུལ་བ་དང་། ཐབས་ཀྱི་སྤྱོད་པ་སྣ་ཚོགས་པས་འགྲོ་བ་རྣམས་ཀྱི་སྡུག་བསྔལ་སེལ་བ་ཡིན་ཏེ། འདིར། དྲི་མེད་བརྒྱན་པའི་འོད་ཟེར་གྱིས། །རྟོག་པ་ཙམ་དང་སྐད་གཅིག་གིས། །སངས་རྒྱས་ཞིང་ཀུན་ཁྱབ་བྱེད་ཅིང་། །འགྲོ་བ་རྣམས་ལ་ཕན་པར་མཛད། །ཅེས་སྨོས་པའི་ཕྱིར་ཏེ་སྒྲུབ་པ་གཉིས་པའོ། །

			བྱང་ཆུབ་སེམས་དཔའ་དེས་འཇིག་རྟེན་གྱི་ཁམས་ཀུན་ཏུ་སངས་རྒྱས་ཀྱི་ཞིང་གི་འགྲོ་བ་མ་ལུས་པ་ལ་ཐུགས་རྗེས་གཟིགས་ནས་དེ་བཞིན་གཤེགས་པ་མ་ལུས་པ་རྒྱ་ཆེར་ཚད་མེད་པར་གུས་པས་བསྟོད་པ་དང་མཆོད་པར་བྱེད་པ་ཡིན་ཏེ། འདིར། ལྷ་ཡི་རོལ་མོ་མེ་ཏོག་གོས། །སྤོས་མཆོག་ལ་སོགས་མཆོད་པ་དང་། །སངས་རྒྱས་ཡོན་ཏན་བསྟོད་ཅིང་བསྔགས། །དེ་ལྟ་ན་ཡང་རྣམ་རྟོག་དབེན། །ཞེས་སྨོས་པའི་ཕྱིར་ཏེ་སྒྲུབ་པ་གསུམ་པའོ། །

			ཡང་བྱང་ཆུབ་སེམས་དཔས་དཀོན་མཆོག་གསུམ་མེད་པའི་ཕྱོགས་བཅུའི་ཞིང་ཁམས་ཐམས་ཅད་དུ། སངས་རྒྱས་དང་། ཆོས་དང་། དགེ་འདུན་རིན་པོ་ཆེའི་ཡོན་ཏན་རྒྱ་མཚོའི་བཀོད་པ་རྣམས་ཡོངས་སུ་དར་བར་བྱས་པས་ཀུན་གྱིས་དེ་ལྟར་ལེགས་པར་ཤེས་ཏེ་ཡོངས་སུ་སྒྲུབ་པར་བྱེད་པ་ཡིན་ཏེ། འདིར། བསྟན་པ་ཡོན་ཏན་རིན་ཆེན་མཆོག ། འཇིག་རྟེན་གང་ན་མེད་པ་དེར། །བདག་ཉིད་ཞིང་དེར་སྐྱེས་ནས་སུ། །སངས་རྒྱས་བཞིན་དུ་དམ་ཆོས་སྤེལ། །ཞེས་སྨོས་པའི་ཕྱིར་ཏེ་སྒྲུབ་པ་བཞི་པའོ། །

			དེ་ལྟར་སངས་རྒྱས་འོད་དཔག་མེད་ཀྱི་ཞིང་གི་ཡོན་ཏན་གྱི་བཀོད་པ་ཡོངས་སུ་གྲུབ་པ་དང་། སངས་རྒྱས་འོད་དཔག་མེད་ཀྱི་ཡོན་ཏན་གྱི་བཀོད་པ་ཡོངས་སུ་གྲུབ་པ་དང་། བྱང་ཆུབ་སེམས་དཔའ་རྣམས་ཀྱི་ཡོན་ཏན་ཡོངས་སུ་གྲུབ་པ་གསུམ་ནི་དེ་བཞིན་གཤེགས་པའི་སྨོན་ལམ་གྱི་སྟོབས་ལས་གྲུབ་པ་ཡིན་ནོ། །དེ་ལ་ཆོས་ཚིག་གཅིག་བསྡུས་ཏེ་བསྟན་ནོ། །ཆོས་ཚིག་གཅིག་ནི་དག་པའི་ཚིག་ཅེས་བྱའོ། །དག་པའི་ཚིག་ནི་ཡང་དག་པའི་ཡེ་ཤེས་འདུས་མ་བྱས་ཆོས་ཀྱི་སྐུ་ལ་བྱའོ། །

			དག་པ་ལ་གཉིས་ཡོད་པར་ཤེས་པར་བྱ་སྟེ། གཉིས་གང་ཞེ་ན། སྣོད་ཀྱི་འཇིག་རྟེན་དག་པ་དང་། བཅུད་ཀྱི་སེམས་ཅན་དག་པའོ། །སྣོད་ཀྱི་འཇིག་རྟེན་དག་པ་ནི་སངས་རྒྱས་འོད་དཔག་མེད་ཀྱི་ཞིང་གི་ཡོན་ཏན་གྱི་བཀོད་པ་བཅུ་བདུན་གྱི་སྒོ་ནས་བསྟན་ནོ། །དེ་ལ་སྣོད་ཀྱི་འཇིག་རྟེན་ཡོངས་སུ་དག་པ་ཞེས་བྱའོ། །

			བཅུད་ཀྱི་འཇིག་རྟེན་ཡོངས་སུ་དག་པ་ནི། སངས་རྒྱས་འོད་དཔག་མེད་ཀྱི་ཞིང་གི་ཡོན་ཏན་གྱི་བཀོད་པ་ཡོངས་སུ་གྲུབ་པ་བརྒྱད་ཀྱི་སྒོ་ནས་བསྟན་པ་དང་། བྱང་ཆུབ་སེམས་དཔའ་རྣམས་ཀྱི་ཡོན་ཏན་གྱི་བཀོད་པ་བཞིའི་སྒོ་ནས་བསྟན་པའོ། །དེ་ལ་བཅུད་ཀྱི་སེམས་ཅན་ཡོངས་སུ་དག་པ་ཞེས་བྱའོ། །དེ་ལྟར་དག་པ་གཉིས་ཀྱང་ཆོས་ཚིག་གཅིག་གིས་བསྡུས་པར་ཤེས་པར་བྱའོ། །

			དེས་ན་བྱང་ཆུབ་སེམས་དཔས་བསྡུས་པའི་ཞི་གནས་དང་རྒྱས་པའི་ལྷག་མཐོང་བསྒྲུབས་པས་ཞི་ལྷག་ཟུང་འཇུག་གིས་མཉེན་པའི་སེམས་ལེགས་པར་གྲུབ་པ་ཡིན་ནོ། །དེ་ལྟར་ཆོས་རྣམས་བསྡུས་པ་དང་རྒྱས་པའི་སྒོ་ནས་ཇི་ལྟ་བ་བཞིན་ཡོངས་སུ་ཤེས་པས་བྱང་ཆུབ་སེམས་དཔའི་ཐབས་ལ་མཁས་པའི་བསྔོ་བ་གྲུབ་པ་ཡིན་ནོ། །བྱང་ཆུབ་སེམས་དཔའི་ཐབས་ལ་མཁས་པའི་བསྔོ་བ་ནི། གོང་དུ་སྨོས་པའི་ཕྱག་འཚལ་བ་ལ་སོགས་པ་གསལ་འདེབས་སྒྲུབ་ཐབས་དངོས་བསྡུས་པའི་དགེ་རྩ་ཐམས་ཅད་རང་དོན་གྱི་བདེ་བ་དོན་གཉེར་གྱི་བློ་མ་ཡིན་པར་སེམས་ཅན་ཐམས་ཅད་སྡུག་བསྔལ་ལས་བྲལ་ཏེ་མཉམ་དུ་བདེ་བ་ཅན་གྱི་ཞིང་དུ་སྐྱེ་བའི་སླད་དུ་སྨོན་ལམ་གྱིས་རྒྱས་གདབ་པ་བྱེད་པ་ལ་བྱང་ཆུབ་སེམས་དཔའི་ཐབས་མཁས་ཀྱི་བསྔོ་བ་ཡོངས་སུ་གྲུབ་པ་ཞེས་བྱའོ། །

			བྱང་ཆུབ་སེམས་དཔའི་ཐབས་མཁས་གྱི་བསྔོ་བ་ཡོངས་སུ་གྲུབ་པ་ནི། བྱང་ཆུབ་ཀྱི་སྒོ་སྒྲུབ་པ་གསུམ་དང་བྲལ་བར་བྱའོ། །སྒྲུབ་པ་གསུམ་གང་ཞེ་ན། ཤེས་རབ་ཀྱི་སྒོ་ལ་བརྟེན་ནས་རང་འདོད་ཀྱི་བདེ་བ་ལ་དོན་དུ་མི་གཉེར་ཞིང་བདག་ལ་ཆགས་པའི་བདག་འཛིན་དང་བྲལ་བར་བྱེད་པ་ནི་དང་པོའོ། །བྱམས་པ་དང་སྙིང་རྗེའི་སྒོ་ལ་བརྟེན་ནས་སེམས་ཅན་ཐམས་ཅད་སྡུག་བསྔལ་ལས་བསྒྲལ་ཏེ་སེམས་ཅན་རྣམས་ལ་བདེ་བ་མི་སྟེར་བའི་སེམས་དང་བྲལ་བར་བྱེད་པ་ནི་གཉིས་པའོ། །ཐབས་ལ་མཁས་པའི་སྒོ་ནས་སེམས་ཅན་ཐམས་ཅད་ལ་གཅིག་ཏུ་བརྩེ་བའི་སེམས་ཀྱིས་རང་ཉིད་ལ་མཆོད་པ་དང་བཀུར་སྟིའི་སྤྱོད་པ་རྣམས་བྲལ་བར་བྱེད་པ་ནི་གསུམ་པའོ། །དེ་ལ་བྱང་ཆུབ་སེམས་དཔའི་སྒོ་སྒྲུབ་པ་གསུམ་དང་བྲལ་བ་ཞེས་བྱའོ། །

			དེ་ལྟར་བྱང་ཆུབ་སེམས་དཔས་བྱང་ཆུབ་ཀྱི་སྒོ་སྒྲུབ་པའི་ཆོས་གསུམ་དང་བྲལ་ནས་བྱང་ཆུབ་ཀྱི་སྒོ་མཐུན་པའི་ཆོས་གསུམ་དང་ལྡན་པར་བྱའོ། །མཐུན་པའི་ཆོས་གསུམ་གང་ཞེ་ན། རང་གི་བདེ་བ་དོན་དུ་མི་གཉེར་བའི་དྲི་མེད་དག་པའི་སེམས་དང་། སེམས་ཅན་ཐམས་ཅད་སྡུག་བསྔལ་ལས་བྲལ་བར་འདོད་པའི་བདེ་བ་དག་པའི་སེམས་དང་། སེམས་ཅན་ཐམས་ཅད་བྱང་ཆུབ་ཆེན་པོ་ཐོབ་པར་འདོད་པའི་དགའ་བ་དག་པའི་སེམས་གསུམ་མོ། །སེམས་དེ་གསུམ་སྐྱེས་པའི་གང་ཟག་ནི་བདེ་བ་ཅན་གྱི་ཞིང་དུ་སྐྱེ་བར་འགྱུར་བའི་ཕྱིར། བྱང་ཆུབ་ཀྱི་སྒོ་དང་མཐུན་པའི་ཆོས་ལྡན་པ་ཞེས་ཤེས་པར་བྱའོ། །དེ་ལྟར་ཤེས་རབ་དང་། སྙིང་རྗེ་དང་། ཐབས་མཁས་ཀྱི་སྒོ་གསུམ་ཤེས་རབ་ཀྱིས་ཟིན་པ་བྱ་ལ། ཤེས་རབ་ཀྱང་ཐབས་ཀྱིས་ཟིན་དགོས་པར་ཤེས་པར་བྱའོ། །ཡང་བདག་ལ་ཆགས་པའི་རང་འདོད་ཀྱི་སེམས་དང་། སེམས་ཅན་ལ་བདེ་བ་མི་སྟེར་བའི་སེམས་དང་། རང་ཉིད་ལ་མཆོད་པ་དང་བཀུར་སྟིའི་སེམས་གསུམ་བྲལ་བར་བྱ་སྟེ། དེ་ལ་བྱང་ཆུབ་སེམས་དང་རིང་བའི་ཆོས་གསུམ་ཞེས་ཤེས་པར་བྱའོ། །

			དྲི་མེད་དག་པའི་སེམས་དང་། བདེ་བ་དག་པའི་སེམས་དང་། དགའ་བ་དག་པའི་སེམས་གསུམ་ཕྱོགས་གཅིག་ཏུ་བསྡུས་ནས་བདེ་བ་དམ་པ་ཡང་དག་པའི་སེམས་གྲུབ་པ་ཞེས་ཤེས་པར་བྱའོ། །དེ་ལྟར་བྱང་ཆུབ་སེམས་དཔའི་ཤེས་རབ་དང་། ཐབས་ལ་མཁས་པ་དང་། སྒྲིབ་པ་མེད་པའི་སེམས་དང་། ཡང་དག་པའི་སེམས་ལ་བརྟེན་ནས་བདེ་བ་ཅན་གྱི་ཞིང་དེར་སྐྱེར་བར་འགྱུར་བར་ཤེས་པར་བྱ་སྟེ། དེ་ལ་བྱང་ཆུབ་སེམས་དཔའ་ཆེན་པོའི་ཆོས་དང་ཆོས་མཐུན་ལྔའི་སྒོ་ནས་འདོད་དོན་ཡིན་བཞིན་དུ་འགྲུབ་པ་ཞེས་བྱ་སྟེ། གོང་དུ་སྨོས་པའི་ལུས་ཀྱི་ལས་དང་། ངག་གི་ལས་དང་། ཡིད་ཀྱི་ལས་དང་། ཡེ་ཤེས་ཀྱི་ལས་དང་། ཐབས་མཁས་ཀྱི་ལས་རྣམས་ཆོས་ཀྱི་སྒོ་དང་མཐུན་པའི་ཕྱིར་རོ། །

			ཡང་སྒོ་ལྔའི་སྒོ་ནས་ཡོན་ཏན་ལྔ་ཡོངས་སུ་གྲུབ་པར་འགྱུར་བར་ཤེས་པར་བྱ་སྟེ། སྒོ་ལྔ་གང་ཞེ་ན། ཉེ་བར་ཞུགས་པའི་སྒོ་དང་། ཚོགས་པ་ཆེན་པོའི་སྒོ་དང་། ཞི་གནས་ཀྱི་སྒོ་དང་། ལྷག་མཐོང་གི་སྒོ་དང་། ནགས་ཚལ་རོལ་བའི་སའི་སྒོ་རྣམས་སོ། །དེ་ལྟར་སྒོ་ལྔ་ལས་སྔ་མ་བཞིས་ཡོན་ཏན་ནང་དུ་སྡུད་པ་དང་། སྒོ་ལྔ་པས་ཡོན་ཏན་ཕྱིར་ཕྱུང་བ་ཡིན་ནོ། །དེ་ལ་སྒོ་དང་པོར་ཞུགས་པ་ནི། བདེ་བ་ཅན་གྱི་ཞིང་དེར་སྐྱེ་བའི་ཆེད་དུ་སངས་རྒྱས་འོད་དཔག་མེད་ལ་ཕྱག་འཚལ་བས་ཞིང་དེར་སྐྱེ་བར་འགྱུར་བ་ཡིན་ནོ། །དེ་ལ་སྒོ་དང་པོར་ཞུགས་པ་ཞེས་བྱའོ། །

			སྒོ་གཉིས་པར་ཞུགས་པ་ནི། མཚན་དོན་མཐུན་པའི་སངས་རྒྱས་འོད་དཔག་མེད་ལ་བསྟོད་པ་དང་། དེ་བཞིན་གཤེགས་པའི་འོད་ཟེར་ལ་བརྟེན་ནས་སྒྲུབ་པ་བྱེད་པའི་ཕྱིར། ཚོགས་པ་ཆེན་པོ་དེར་ཞུགས་པར་འགྱུར་བ་ཡིན་ནོ། །དེ་ལ་སྒོ་གཉིས་པར་ཞུགས་པ་ཞེས་བྱའོ། །

